Восеньскія кірмашы – даўняя добрая традыцыя беларусаў. Калі зжата жыта і выкапана бульба, калі ёсць чым пахваліцца руплівым гаспадарам, у гарадах і вёсках пачынаецца вялікі гандаль. І хоць з часам не праблемай стала набыць тыя ж мяса ці гародніну ў магазінах і гіпермаркетах, сельскагаспадарчы кірмаш з яго размахам, шчодрым бойкім гандлем і народным каларытам не губляе сваёй папулярнасці. Ён дае магчымасць гараджанам назапасіць на зіму сельгаспрадукцыю па больш нізкіх, чым у магазінах, цэнах, купіць фірменныя тавары ад вытворцаў, ацаніць асартымент і якасць свайго мясцовага прадукта і, зразумела, стаць удзельнікам прыгожага і вясёлага дзейства, якім заўсёды суправаджаецца кірмашовы гандаль.